b'\n_START_ARTICLE_\nGrigore M\xc4\x83r\xc4\x83cu\xc8\x9b\xc4\x83\n_START_SECTION_\nBiografie\n_START_PARAGRAPH_\nGrigore M\xc4\x83r\xc4\x83cu\xc8\x9b\xc4\x83 s-a n\xc4\x83scut la 15 octombrie 1942 \xc3\xaen satul Teiu (raionul Grigoriopol), fiind de etnie moldovean. \xc3\x8en 1960, dup\xc4\x83 absolvirea \xc8\x99colii secundare din satul Parcani, a urmat cursurile \xc8\x98colii de mecanizare a agriculturii din Dub\xc4\x83sari._NEWLINE_La absolvirea acesteia \xc3\xaen 1961, a lucrat ca tractorist \xc8\x99i \xc8\x99ofer de combin\xc4\x83 \xc3\xaen Kazahstan. \xc3\x8en 1968 a absolvit Institutul Agricol din Zelinograd, ob\xc8\x9bin\xc3\xa2nd calificarea de inginer electrician._NEWLINE_Se re\xc3\xaentoarce \xc3\xaen Transnistria \xc3\xaen 1971, \xc3\xaen raionul Camenca, unde activeaz\xc3\xbc ca director-adjunct al Centralei de electricitate a raionului Camenca (1971-1981) \xc8\x99i ca instructor al comitetului raional al Partidului Comunist din RSS Moldoveneasc\xc4\x83. Ulterior este numit \xc3\xaen func\xc8\x9bia de vicepre\xc8\x99edinte al Consiliului deputa\xc8\x9bilor poporului din raionul Camenca \xc8\x99i prim-secretar al Comitetului raional de partid Camenca (1981-1991)._NEWLINE_M\xc4\x83r\xc4\x83cu\xc8\x9b\xc4\x83 a participat la proclamarea 2 septembrie 1990 a independen\xc8\x9bei Republicii Sovietice Socialiste Moldovene\xc8\x99ti Transnistrene. El a de\xc8\x9binut apoi func\xc8\x9bii de conducere \xc3\xaen republica separatist\xc4\x83 transnistrean\xc4\x83, fiind unul dintre politicienii din Transnistria cu experien\xc8\x9b\xc4\x83 important\xc4\x83 de activist comunist._NEWLINE_Ales \xc3\xaen noiembrie 1990 ca deputat \xc3\xaen Sovietul Suprem al autoproclamatei Republici Moldovene\xc8\x99ti Transnistrene, M\xc4\x83r\xc4\x83cu\xc8\x9b\xc4\x83 a fost ales la 30 ianuarie 1991 ca pre\xc8\x99edinte al parlamentului republicii separatiste \xc8\x99i reales \xc3\xaen ianuarie 1996 \xc8\x99i 2000. A candidat la alegerile preziden\xc8\x9biale din Transnistria din 1 decembrie 1991, ob\xc8\x9bin\xc3\xa2nd 31% din voturi \xc8\x99i clas\xc3\xa2ndu-se pe locul doi dup\xc4\x83 Igor Smirnov._NEWLINE_M\xc4\x83r\xc4\x83cu\xc8\x9b\xc4\x83 ste membru al Partidului Republican din Transnistria (\xe2\x80\x9eRespublika\xe2\x80\x9d), aliat cu pre\xc8\x99edintele Igor Smirnov. Dup\xc4\x83 ce s-a aflat la putere timp de 15 ani, Partidul Republican a fost \xc3\xaenfr\xc3\xa2nt la alegerile parlamentare din 11 decembrie 2005. M\xc4\x83r\xc4\x83cu\xc8\x9b\xc4\x83 \xc8\x99i-a p\xc4\x83strat mandatul de deputat, \xc3\xaens\xc4\x83 partidul s\xc4\x83u a pierdut majoritatea \xc3\xaen parlament iar M\xc4\x83r\xc4\x83cu\xc8\x9b\xc4\x83 a trebuit s\xc4\x83 renun\xc8\x9be la func\xc8\x9bia de pre\xc8\x99edinte al parlamentului separatist. \xc3\x8en decembrie 2005, a fost ales ca pre\xc8\x99edinte al Parlamentului politicianul Evgheni \xc8\x98evciuk, membru \xc3\xaen Partidul Re\xc3\xaennoirii (\xe2\x80\x9eObnovlenie\xe2\x80\x9d)._NEWLINE_\xc3\x8en decembrie 2005, deputatul Grigore M\xc4\x83r\xc4\x83cu\xc8\x9b\xc4\x83 a fost ales \xc3\xaen func\xc8\x9bia de reprezentant special al Sovietului Suprem pentru rela\xc8\x9bii interparlamentare. Pentru merite \xc3\xaen sprijinirea independen\xc8\x9bei republicii separatiste Transnistria, i-au fost conferite Ordinul Republicii, Ordinul de Onoare, Ordinul Sf. Serghei de Radonej, medaliile \xe2\x80\x9ePentru dezvoltarea terenurilor necultivate\xe2\x80\x9d, \xe2\x80\x9ePentru munc\xc4\x83 sus\xc8\x9binut\xc4\x83\xe2\x80\x9d \xc8\x99i alte c\xc3\xa2teva distinc\xc8\x9bii._NEWLINE_A ob\xc8\x9binut titlurile academice de doctor \xc3\xaen drept, grand doctor \xc3\xaen filosofie, profesor, academician al Academiei Ruse de \xc8\x98tiin\xc8\x9be ale Naturii etc._NEWLINE_\xc3\x8en 2004, Uniunea European\xc4\x83 l-a inclus pe o list\xc4\x83 a transnistrenilor c\xc4\x83rora li s-a interzis c\xc4\x83l\xc4\x83toria \xc3\xaen spa\xc8\x9biul UE, fiind considerat r\xc4\x83spunz\xc4\x83tor de \xc3\xaempiedicarea progresului \xc3\xaen vederea unei solu\xc8\x9bion\xc4\x83ri politice a conflictului transnistrean din Republica Moldova . Pe baza reexamin\xc4\x83rii Pozi\xc8\x9biei comune 2004/179/PESC, la data de 25 februarie 2008, Consiliul Uniunii Europene a considerat c\xc4\x83 este oportun ca numele s\xc4\x83u s\xc4\x83 r\xc4\x83m\xc3\xa2n\xc4\x83 \xc3\xaen continuare pe lista persoanelor indezirabile \xc3\xaen \xc8\x9b\xc4\x83rile UE ._NEWLINE_Grigore M\xc4\x83r\xc4\x83cu\xc8\x9b\xc4\x83 locuie\xc8\x99te \xc3\xaen ora\xc8\x99ul Tiraspol, este c\xc4\x83s\xc4\x83torit \xc8\x99i are doi copii.'